
 3.5.2022
 BG
 Официален вестник на Европейския съюз
 L 129/18
 РЕГЛАМЕНТ ЗА ИЗПЪЛНЕНИЕ (ЕС) 2022/693 НА КОМИСИЯТА
 от 27 април 2022 година
 относно временното спиране на освобождаването от изискването за виза за гражданите на Вануату
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/1806 на Европейския парламент и на Съвета от 14 ноември 2018 г. за определяне на третите страни, чиито граждани трябва да притежават виза, когато преминават външните граници, както и тези, чиито граждани са освободени от това изискване (1), и по-специално член 8, параграф 6, буква а) от него,
 като има предвид, че:
 (1)
 Република Вануату е включена в списъка в приложение II към Регламент (ЕС) 2018/1806 на третите страни, чиито граждани са освободени от изискването да притежават виза при преминаване на външните граници на държавите членки при престой от не повече от 90 дни в рамките на всеки 180-дневен период. Освобождаването от изискването за виза за гражданите на Вануату се прилага от 28 май 2015 г., когато Споразумението между Европейския съюз и Република Вануату за премахване на визите за краткосрочно пребиваване (2) („Споразумението“) беше подписано и започна да се прилага временно съгласно член 8, параграф 1 от Споразумението. Споразумението влезе в сила на 1 април 2017 г.
 (2)
 На 3 март 2022 г. Съветът прие Решение (ЕС) 2022/366 (3) относно частичното спиране на прилагането на Споразумението между Европейския съюз и Република Вануату за премахване на визите за краткосрочно пребиваване в съответствие с член 8, параграф 4 от Споразумението. Спирането на прилагането на Споразумението е ограничено до обикновените паспорти, издадени на 25 май 2015 г. и след тази дата, когато броят на одобрените кандидати по режимите за гражданство срещу инвестиции във Вануату започна да нараства значително.
 (3)
 При все че с Решение (ЕС) 2022/366 бе спряно прилагането на Споразумението между Европейския съюз и Република Вануату за премахване на визите за краткосрочно пребиваване, е необходимо да се предвиди и спирането на равнище право на Съюза.
 (4)
 Съгласно член 8, параграфи 3 и 6 от Регламент (ЕС) 2018/1806, когато Комисията разполага с конкретна и надеждна информация, че обстоятелствата, посочени в член 8, параграф 2, буква г) са налице, а именно, че има „нарастване на рисковете или непосредствената заплаха за обществения ред или вътрешната сигурност на държавите членки, подкрепено с обективна, конкретна и относима информация и данни, предоставени от компетентните органи“, Комисията приема акт за изпълнение, с който временно и частично се спира освобождаването от изискването за виза за срок от девет месеца.
 (5)
 Посредством режимите за придобиване на гражданство срещу инвестиции във Вануату, които се прилагат от Вануату от 25 май 2015 г., граждани на трети страни, за които иначе се изисква виза, имат възможността да придобият гражданство на Вануату срещу инвестиции и следователно получават безвизов достъп до Съюза.
 (6)
 В горепосочените режими не е включено изискване за реално пребиваване или физическо присъствие на кандидатите във Вануату. Процедурата за кандидатстване се управлява от специализирани агенции, намиращи се извън Вануату (напр. в Дубай, Тайланд и Малайзия), поради което на кандидата не се налага